Latvijas futbola izlase 1998. gadā
Latvijas futbola izlase 1998. gadā aizvadīja 12 spēles, no kurām četrās izcīnīja uzvaras, vienā spēlēja neizšķirti, bet septiņās piedzīvoja zaudējumus. Par Latvijas izlases galveno treneri no 1998. gada sākuma sāka strādāt gruzīnu treneris Revazs Dzodzuašvili, kurš amatā nomainīja Jāni Gili. Visa gada garumā Dzodzuašvili plaši eksperimentēja ar sastāvu, sezonas laikā izlasē spēlēja 42 futbolisti, no kuriem 15 bija debitanti. Sezonu Latvijas izlase iesāka ar dalību "Rothmans" pārbaudes spēļu kausa izcīņā Maltā. Tajā izlase ar 1-2 zaudēja gan Gruzijai, gan Maltai, kā arī spēlēja neizšķirti 2-2 ar Albāniju. Aprīlī sākās Baltijas kausa izcīņas turnīrs, pirmoreiz tas nenotika uzreiz vienā pilsētā. Liepājā Latvijas izlase ar 1-2 zaudēja Lietuvas izlasei, savukārt divus mēnešus vēlāk Valgā uzvarēja Igauniju, otro gadu pēc kārtas ieņemot 2. vietu turnīrā. Vēl pavasarī un maijā Latvijas izlase aizvadīja draudzības spēles ar Izraēlu (1-5), Andoru (2-0) un Īslandi (1-4). Septembrī Latvijas futbola izlase uzsāka dalību 2000. gada Eiropas čempionāta kvalifikācijas turnīrā. To Latvijas izlase iesāka ar negaidītu uzvaru izbraukumā pār nesenā Pasaules kausa turnīra dalībnieci Norvēģiju ar rezultātu 3-1. Arī nākamajā spēlē pret Gruzijas valstsvienību tika izcīnīta uzvara, šoreiz ar rezultātu 1-0. Nākamajā spēlē Latvija Mariborā piekāpās slovēņiem ar 0-1. 1998. gadu Latvijas izlase pabeidza kā savas kvalifikācijas turnīra grupas līdere. Pēdējā izlases spēle šajā gadā bija draudzības spēle ar Tunisiju, kurā Latvija zaudēja ar 0-3. Spēle pret Tunisiju bija pirmā izlases vēsturē, kuru tā aizvadīja ārpus Eiropas.